b'\n_START_ARTICLE_\nKommunisti (neuvostoliittolainen lehti)\n_START_PARAGRAPH_\nKommunisti oli Neuvostoliitossa vuosina 1925\xe2\x80\x931937 julkaistu suomenkielinen kommunistinen teoreettinen aikakauslehti. Se oli NKP(b):n Leningradin ja Karjalan aluekomiteoiden \xc3\xa4\xc3\xa4nenkannattaja. Julkaisijana toimi Kustannusliike Kirja ja vuodesta 1936 NKP(b):n Karjalan aluekomitean kustannusliike._NEWLINE_Lehti ilmestyi kerran kuukaudessa 48-sivuisena aluksi Leningradissa ja vuodesta 1936 Petroskoissa. Sen vastaavia toimittaja olivat Juho Kustaa Lehtinen ja Paavo Hypp\xc3\xb6nen. Toimituskollegioon kuuluvat eri aikoina Yrj\xc3\xb6 Sirola, Lauri Letonm\xc3\xa4ki, Kustaa Mikko Ev\xc3\xa4, Ville Ojanen, Juho Komu, Kustaa Rovio, Jukka Lehtosaari, V\xc3\xa4in\xc3\xb6 Lattunen, Yrj\xc3\xb6 Karppanen, Jukka Lemetti, Pentti Notko, E. M\xc3\xa4kinen, J. Puro ja I. Antipina._NEWLINE_Kommunisti oli suunnattu Leningradin alueen ja Neuvosto-Karjalan suomenkieliselle puolueaktiiville sek\xc3\xa4 Neuvostoliitossa asuville SKP:n j\xc3\xa4senille. 1\xc2\xa0500 kappaleen painoksesta osa levisi Suomeen sek\xc3\xa4 Yhdysvaltojen ja Kanadan suomalaissiirtolaisten keskuuteen. Lehden teht\xc3\xa4v\xc3\xa4n\xc3\xa4 oli Neuvostoliiton sosialistisen rakennusty\xc3\xb6n sek\xc3\xa4 kansainv\xc3\xa4lisen ty\xc3\xb6v\xc3\xa4enliikkeen kokemusten tarkastelu ja analyysi. Siin\xc3\xa4 julkaistiin NKP(b):n puoluekonferenssien ja keskuskomitean t\xc3\xa4ysistuntojen p\xc3\xa4\xc3\xa4t\xc3\xb6ksi\xc3\xa4, puoluejohtajien puheita ja kirjoituksia sek\xc3\xa4 Kominternin ja SKP:n aineistoja._NEWLINE_Lehti lakkautettiin 1930-luvun lopun suomalaisvainojen seurauksena. Viimeinen numero ilmestyi huhtikuussa 1937.'